Jenni Vartiaisen diskografia

Suomalaisen laulajan ja lauluntekijän Jenni Vartiaisen diskografia koostuu neljästä studioalbumista, yhdestä kokoelmalevystä, yhdestä EP:stä, 30 singlestä, yhdestä DVD:stä ja 20 musiikkivideosta. Tämän lisäksi hän on myös vieraillut muiden artistien kappaleilla ja esiintynyt useilla eri julkaisuilla.
Jenni Vartiainen aloitti musiikkiuransa Gimmel-yhtyeessä vuonna 2002. Yhtye julkaisi kolme studioalbumia, joita on myyty 160 000 kappaletta. Gimmel lopetti toimintansa vuonna 2004. Vartiainen solmi levytyssopimuksen Warner Music Finlandin kanssa vuonna 2005. Hänen debyyttialbuminsa "Ihmisten edessä" julkaistiin 12. syyskuuta 2007, ja se nousi Suomen virallisen albumilistan sijalle kuusi. Levy ylitti platinarajan vuonna 2008, ja sitä on myyty yli 60 000 kappaletta. Albumilta julkaistiin neljä singleä, joista levyn nimikappale nousi lataus-, 50 Hittiä- ja radiosoittolistan ensimmäiseksi sekä singlelistan toiseksi. Vuonna 2008 kappale ylitti platinarajan.
Vartiaisen toinen studioalbumi "Seili" julkaistiin 31. maaliskuuta 2010, ja se nousi albumilistan ensimmäiselle sijalle. "Seili" oli vuoden 2010 ostetuin levy, ja sitä myytiin yhteensä yli 150 000 kappaletta eli multiplatinaa. Vuonna 2018 albumin myynti nousi 220 000 kappaleeseen, jolloin "Seilistä" tuli Suomen kolmanneksi myydyin kotimainen albumi. Levyltä julkaistiin kuusi singleä; muun muassa ”En haluu kuolla tänä yönä” ja ”Missä muruseni on” nousivat single-, lataus- ja radiosoittolistan kärkeen. Molemmat singlet ovat myyneet platinaa. Myös ”Duran Duran” nousi radiolistan kärkeen ja myi kultaa. ”Missä muruseni on” ja ”Duran Duran” olivat vuoden 2011 soitetuimmat kappaleet, ja edellä mainittu oli myös Suomen radiolistan ensimmäisellä sijalla pisimpään pysynyt kappale vuoteen 2019 asti. Vartiainen julkaisi 24. elokuuta 2011 DVD:n "Seilissä", joka nousi musiikki-DVD-listan sijalle kuusi.
Vartiaisen kolmas studioalbumi "Terra" julkaistiin 4. lokakuuta 2013, ja se nousi albumilistan kärkeen. "Terra" myi muutamassa päivässä tuplaplatinalevyyn oikeuttavan määrän, ja sitä on sittemmin myyty yli 70 000 kappaletta. Albumista julkaistiin 3. lokakuuta 2014 platinapainos, joka sisälsi kolme uutta kappaletta sekä kolme akustista versiota aiemmin julkaistuista kappaleista. Levyltä julkaistiin kuusi singleä, joista viisi nousi Suomen soitetuimmiksi radiokappaleiksi. ”Susta enkelit pitävät huolta” -kappaleesta julkaistiin uusi erillinen singleversio, jota käytettiin Nelosen "Mustat lesket" -draamasarjan tunnuskappaleena. Vuonna 2014 Vartiainen nähtiin "Vain elämää" -musiikkiohjelman kolmannella tuotantokaudella. Hänen ohjelmassa esittämänsä kappaleet julkaistiin EP:nä, ja niistä alun perin Apulannan levyttämä ”Anna mulle piiskaa” julkaistiin singlenä.
Vuonna 2017 Vartianen julkaisi singlet ”Turvasana” ja ”Se oikea”. Kappaleet nousivat listojen kärkikymmenikköön ja ovat striimanneet platinaa ja kultaa. Syksyllä Vartiainen nähtiin "Vain elämää" -ohjelman seitsemännellä tuotantokaudella, jonka pohjalta hän julkaisi kuusi singleä. Vartiaisen versio alun perin Cheekin levyttämästä ”Keinu”-kappaleesta nousi single-, striimaus- ja radiosoittolistan toiseksi sekä latauslistan ensimmäiseksi. Vuonna 2018 Vartiainen julkaisi kolme singleä. Niistä ”Väärään suuntaan” ja ”Made in Heaven” nousivat Suomen soitetuimmiksi radiokappaleiksi. Ne ovat striimanneet platinaa ja kultaa. Vartiaisen neljäs studioalbumi "Monologi" julkaistiin 7. syyskuuta 2018, ja se nousi albumilistan kärkeen. Levy ehti jo ennen julkaisuaan striimata kultaa, ja se on sittemmin striimannut platinaa. Vartiaisen ensimmäinen kokoelmalevy "Ihmisten edessä 2007–2019" julkaistiin 1. marraskuuta 2019, ja se nousi albumilistan sijalle kuusi. Kokoelma sisälsi myös uuden ”Labyrintti”-singlen ja konserttitaltioinnin Hartwall Arenalta.
Marraskuussa 2023 Vartiainen teki paluun soolouralleen julkaisemalla singlen ”Lanka”. Vuonna 2024 hän julkaisi kolme singleä: ”Villit vedet”, ”Viimeinen pisara” (mukana Etta) ja ”Valitsen sut uudestaan”. Vartiaisen viides studioalbumi "Origo" julkaistiin 21. maaliskuuta 2025.
Vartiaisen levyjä on myyty yhteensä yli 400 000 kappaletta.